Kolín/Geilenkirchen/Davos 25. januára (TASR) - Proti prípadnej vojne v Iraku demonštrovali dnes obyvatelia vo viacerých mestách Nemecka. Odpor voči plánom USA vyjadrili aj v samotnom Iraku, kde ľudia prejavovali podporu svojmu vodcovi Saddámovi Husajnovi. Protestná akcia proti vojne tvorila dnes aj pozadie rokovaní Svetového ekonomického fóra vo švajčiarskom Davose.
Na protivojnovej demonštrácii v nemeckom Kolíne sa dnes zišlo asi 10.000 ľudí, pričom mnohí sa k mierovému pochodu pripojili spontánne.
Skupina 400 ľudí dnes demonštratívne zablokovala základňu Severoatlantickej aliancie pre radarové a prieskumné lietadlá typu AWACS v Geilenkirchene pri Aachene. Mieroví aktivisti vyzvali nemecké posádky lietadiel, aby v prípade vojny odmietli vykonávať rozkazy.
Nemecko a Francúzsko sa v stredu počas osláv 40. výročia podpísania Elyzejskej zmluvy o priateľstve zhodli, že nepodporia prípadný americký útok na Irak "za súčasných okolností" a bez mandátu Bezpečnostnej rady OSN a požadujú predĺženie inšpekčnej misie v Iraku. Americký minister obrany na to Francúzsko a Nemecko označil za "starú Európu".